b'\n_START_ARTICLE_\nAgnozija\n_START_PARAGRAPH_\nAgnozija je izguba sposobnosti za prepoznavanje poprej znanih stvari. Ponavadi je povezana s po\xc5\xa1kodbo glave, mo\xc5\xbegansko kapjo in drugimi nevrolo\xc5\xa1kimi boleznimi, ki prizadenejo predvsem dolo\xc4\x8dene dele temenskega, zatilnega in sen\xc4\x8dnega re\xc5\xbenja. Bolnik s specifi\xc4\x8dnim \xc4\x8dutom predmetov ne more prepoznati, lahko pa jih spozna z drugim \xc4\x8dutom. Senzori\xc4\x8dne aferentne poti, inteligentnost, zavest in pozornost ob tem niso prizadeti.\n_START_SECTION_\nVzroki\n_START_PARAGRAPH_\nAgnozija je lahko posledica motenj v razvoju, mo\xc5\xbeganske kapi, demenc in drugih nevrolo\xc5\xa1ki bolezni. Do nje lahko pride tudi pri po\xc5\xa1kodbi glave ali vnetju mo\xc5\xbeganskega parenhima. Pri agnozijah so prizadeti predvsem dolo\xc4\x8deni deli temenskega, zatilnega in sen\xc4\x8dnega re\xc5\xbeenja.  Mesta okvar, ki povzro\xc4\x8dajo posamezne motnje prepoznavanja, so ve\xc4\x8dinoma ugotovili s posameznimi \xc5\xa1tudijami pri bolnikih po ishemi\xc4\x8dni mo\xc5\xbeganski kapi, bolnikih z zastrupitvijo z ogljikovim monoksidom, po nezgodnih krvavitvah, ter bolnikih s tumorjem centralnega \xc5\xbeiv\xc4\x8devja.\n_START_SECTION_\nDiagnostika\n_START_PARAGRAPH_\nNevropsiholo\xc5\xa1ka diagnostika zajema tako izklju\xc4\x8devanje drugih mo\xc5\xbenih razlogov bolnikovega kognitivnega stanja (afazije, progresivna nevrodegerativna obolenja, hude motnje pozornosti ali druga\xc4\x8de nespecifi\xc4\x8dno motene osnovne sposobnosti procesiranja informacij) kot tudi objektivno dolo\xc4\x8ditev zna\xc4\x8dilnosti in stopnje po\xc5\xa1kodovanosti posamezne motnje. _NEWLINE_Za u\xc4\x8dinkovito diferencialno diagnosti\xc4\x8dno oceno je potrebno upo\xc5\xa1tevati klju\xc4\x8dne simptome, nevroradiolo\xc5\xa1ke ugotovitve ter bolnikovo nevropsiholo\xc5\xa1ko stanje.\n_START_SECTION_\nZdravjenje\n_START_PARAGRAPH_\nZdravljenje je pri ve\xc4\x8dini bolnikov simptomatsko in podporno.  Dokazano u\xc4\x8dinkovitih ali posebnih terapevtskih pristopov k zdravljenju tovrstnih motenj za enkrat \xc5\xa1e ne poznamo, obravnava le-teh je usmerjena dolgoro\xc4\x8dno ter kombinira individualni in skupinski terapevtski pristop._NEWLINE_Bolniki z motnjami na podro\xc4\x8dju prepoznavanja in celostnega zdru\xc5\xbeevanja informacij imajo pogosto zaplete pri napredovanju med razli\xc4\x8dnimi fazami okrevanja. \xc5\xa0e posebej mote\xc4\x8da je lahko anozognozija, bolnikova nezmo\xc5\xbenost vpogleda v svoje dejansko zdravstveno stanje, pri kateri ima bolnik te\xc5\xbeave \xc5\xbee s prepoznavanjem ustreznosti in smiselnosti predvidene terapevtske obravnave, kar je lahko zelo \xc4\x8dustveno obremenjujo\xc4\x8de tako zanj kot za terapevtsko osebje in njegove bli\xc5\xbenje.'